KOMISIJOS REGLAMENTAS (EB) Nr. 1239/2005
2005 m. liepos 29 d.
iš dalies keičiantis Reglamentą (EB) Nr. 581/2004, skelbiantį nuolatinį eksporto grąžinamųjų išmokų už tam tikras sviesto rūšis konkursą, ir Reglamentą (EB) Nr. 582/2004, skelbiantį nuolatinį eksporto grąžinamųjų išmokų už nugriebto pieno miltelius konkursą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 3 dalies b punktą ir 14 dalį,
kadangi:
(1)
Pagal Komisijos reglamento (EB) Nr. 581/2004 (2) 1 straipsnio 1 dalį ir Komisijos reglamento (EB) Nr. 582/2004 (3) 1 straipsnio 1 dalį tam tikroms paskirties vietoms neskiriamos eksporto grąžinamosios išmokos.
(2)
2005 m. birželio 16 d. Komisijos reglamentu (EB) Nr. 909/2005, nustatančiu eksporto grąžinamąsias išmokas pieno ir pieno produktų sektoriuje (4), nuo 2005 m. birželio 17 d. į paskirties zonas L 01 ir L 03 buvo įtraukti Seuta ir Melilija, jame taip pat yra išvardytos paskirties zonos, kurioms eksporto grąžinamosios išmokos neskiriamos, ir sulyginamas Rusijai taikomas grąžinamosios išmokos dydis už sviestą su kitoms paskirties vietoms taikomu dydžiu. Todėl būtina šioms paskirties vietoms nebeskirti pagal reglamentus (EB) Nr. 581/2004 ir (EB) Nr. 582/2004 nustatytų grąžinamųjų išmokų.
(3)
Reglamentus (EB) Nr. 581/2004 ir (EB) Nr. 582/2004 reikėtų atitinkamai iš dalies pakeisti.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 581/2004 1 straipsnio 1 dalies antra pastraipa pakeičiama taip:
„Produktai, paminėti pirmojoje pastraipoje, skirti eksportui į visas kitas paskirties vietas, išskyrus Andorą, Seutą ir Meliliją, Gibraltarą, Jungtines Amerikos Valstijas ir Vatikaną.“.
2 straipsnis
Reglamento (EB) Nr. 582/2004 1 straipsnio 1 dalis pakeičiama taip:
„1. Skelbiamas nuolatinis konkursas siekiant nustatyti eksporto grąžinamąsias išmokas už nugriebto pieno miltelius, skirtus eksportui į visas paskirties vietas, išskyrus Andorą, Bulgariją, Seutą ir Meliliją, Gibraltarą, Jungtines Amerikos Valstijas ir Vatikaną, nurodytus Komisijos reglamento (EEB) Nr. 3846/87 (5) I priedo 9 skirsnyje, ne mažiau kaip 25 kg grynojo svorio maišuose, kurių ne daugiau kaip 0,5 % svorio sudaro pridėtoji medžiaga be pieno, klasifikuojama, ex ex 0402 10 19 9000 produkto kodu.
3 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. liepos 29 d.